SL Uradni list Evropske unije L 305/3

PROTOKOL

o ribolovnih možnostih in finančnem prispevku, predvidenih v Sporazumu o partnerstvu v ribiškem sektorju med Evropsko skupnostjo na eni strani ter vlado Danske in lokalno vlado Grenlandije na drugi strani

Člen 1

Trajanje

Ta protokol in njegova priloga se uporabljata za obdobje petih let z začetkom 1. januarja 2016.

Člen 2

Načela

1. Ribiška plovila Unije izvajajo svoje dejavnosti na ribolovnem območju Grenlandije samo, če imajo dovoljenje za ribolov, izdano na podlagi tega protokola. Pristojni organi Grenlandije izdajo dovoljenje za ribolov ribiškim plovilom Unije samo v skladu s tem protokolom.

2. Grenlandija se obvezuje, da bo ladjevju Unije ponudila prednostni dostop do razpoložljivih presežkov.

3. V skladu s členom 3(1) Sporazuma se Grenlandija obvezuje, da segmentom drugih tujih ladjevij, ki se nahajajo na njenem ribolovnem območju in katerih plovila imajo enake značilnosti ter so usmerjena na iste vrste ribolova, kot tista, ki jih ureja ta protokol in njegova priloga, ne bo odobrila ugodnejših pogojev od tistih, ki jih določa ta protokol.

4. Obe pogodbenici se obvezujeta, da bosta druga drugo obvestili o vseh ribolovnih možnostih, odobrenih tujim ladjevjem, pa tudi o celotnem dovoljenem ulovu (TAC), določenem za vsako vrsto, kot je navedeno v členu 3(1).

5. Cilj tega protokola je obojestranska korist za pogodbenici z zagotavljanjem trajnostnega izkoriščanja presežkov. V ta namen pogodbenici sodelujeta zlasti glede trajnosti skupnih selivskih staležev v Severnem Atlantiku.

6. Pogodbenici spoštujeta temeljne pravice, kakor jih zagotavlja Evropska konvencija o varstvu človekovih pravic in temeljnih svoboščin, vključno s pravicami iz delovnega razmerja.

Člen 3

Okvirne ribolovne možnosti in postopek za določanje njihove letne ravni

1. Pristojni organi Grenlandije ribiškim plovilom Unije dovolijo izvajanje ribolovnih dejavnosti za spodaj navedene vrste glede na naslednje okvirne letne ravni (v tonah):

Sestava staleža na ribolovnem območju Grenlandije Okvirne možnosti Trska na ICES V, XII, XIV in na NAFO 1F (1) 1 800 Pelagični rdeči okun na ICES V, XII, XIV in na NAFO 1F (2), razen če se lovi v skladu s shemo prilagodljivosti za pelagičnega rdečega okuna, Dodatek 4 k Prilogi 2 200 Pridneni rdeči okun na ICES XIV ter na NAFO 1F (3) 2 000 Grenlandska morska plošča na NAFO 1 – južno od 68° severne zemljepisne širine 2 500 Grenlandska morska plošča na ICES V, XII in XIV (4) 5 200 Severna kozica na podobmočju NAFO 1 2 600 Severna kozica na podobmočjih ICES XIV in V 5 100 Kapelan na podobmočjih ICES XIV in V (5) 20 000 Repaki na podobmočjih ICES XIV in V (6) 100 Repaki na podobmočju NAFO 1 (7) 100 Prilov 1 126

2. Za vsako leto trajanja veljavnosti Protokola in najpozneje 1. decembra predhodnega leta skupni odbor sprejme dejansko raven ribolovnih možnosti za zgoraj navedene vrste na podlagi okvirne ravni iz odstavka 1 in ob upoštevanju razpoložljivih znanstvenih mnenj, zadevnih načrtov upravljanja, ki jih sprejmejo regionalne organizacije za upravljanje ribištva, previdnostnega pristopa in potreb ribiške industrije.

(a) Če so dejanske ribolovne možnosti za nekatere vrste nižje od tistih, navedenih v odstavku 1, skupni odbor zagotovi nadomestilo z drugimi ribolovnimi možnostmi v istem letu. Če ni dogovora o nadomestilu, skupni odbor sorazmerno prilagodi finančni prispevek iz točke (a) člena 4(2).

(b) Če so dejanske ribolovne možnosti višje od tistih, navedenih v odstavku 1, skupni odbor sorazmerno prilagodi finančni prispevek iz točke (a) člena 4(2).

3. Poleg letnega postopka, kot je opisan v odstavku 2, lahko Grenlandija v skladu s členom 2(2) ponudi dodatne ribolovne možnosti za vrste, navedene v odstavku 1, ki jih Unija lahko v celoti ali deloma sprejme. V takih okoliščinah skupni odbor na posebnem srečanju sprejme dodatne ribolovne možnosti in sorazmerno prilagodi finančni prispevek iz točke (a) člena 4(2). Pristojni organi Unije Grenlandiji odgovorijo najpozneje v šestih tednih po prejetju ponudbe.

4. Ribolovne možnosti za severno kozico na podobmočjih ICES XIV in V se lahko uporabijo na podobmočju NAFO 1, če so bili med lastniki ladij iz Grenlandije in Evropsko unijo sklenjeni dogovori o prenosih za vsako podjetje posebej. Grenlandski organi se obvezujejo, da bodo olajšali sklepanje takšnih dogovorov ob prejetju zahtevka Evropske komisije v imenu zadevnih držav članic. Najvišja letna količina, ki se ob upoštevanju znanstvenega mnenja lahko prenese, je 2 000 ton. Za ribolov, ki ga izvajajo plovila Unije, veljajo enaki pogoji, kot so določeni v zvezi z dovoljenjem za ribolov, izdanim grenlandskemu lastniku ladje, ob upoštevanju določb poglavja I Priloge.

5. Upravljanje prilova

Ribiška plovila Unije, ki delujejo na ribolovnem območju Grenlandije, spoštujejo veljavna pravila glede prilova, ki se uporabljajo za nadzorovane in nenadzorovane vrste, ter glede prepovedi zavržkov.

(a) Prilov je opredeljen kot ulov vseh živih morskih organizmov, kadar ti niso navedeni kot ciljne vrste na dovoljenju za ribolov plovila ali ne izpolnjujejo zahtev glede najmanjše velikosti. — Prilov je omejen na stopnjo 5 % pri ribolovu severne kozice in 10 % pri drugih vrstah ribolova. — Za prilove se ne izda nobeno posebno dovoljenje za ribolov.

(b) Ves prilov je treba zabeležiti in o njem poročati.

(c) Za prilove se ne plača nobena posebna pristojbina za dovoljenje za ribolov, saj so bile pristojbine, navedene v Prilogi k Protokolu za ciljne vrste, določene ob upoštevanju pravil o dovoljenem prilovu.

(d) Poleg tega in brez poseganja v stopnje prilova in pravila, navedena v točkah (a) do (c) zgoraj, plovila Unije izvajajo ribolovne strategije za zagotovitev, da prilovi rdečega okuna in trske pri usmerjenem ribolovu grenlandske morske plošče, prilovi rdečega okuna in grenlandske morske plošče pri usmerjenem ribolovu trske ter prilovi trske in grenlandske morske plošče pri usmerjenem ribolovu rdečega okuna ne presegajo 5 % dovoljenega ulova za ciljne vrste za posamezno potovanje. Potovanje je obdobje med vstopom na grenlandsko ribolovno območje in izstopom z njega. Če je plovilo popolnoma raztovorjeno v pristanišču Grenlandije, se sledeči ulovi obravnavajo kot novo potovanje.

(e) Najvišji odstotek dovoljenega prilova trske, rdečega okuna in grenlandske morske plošče se navede v dovoljenju za ribolov za ciljne vrste.

(f) Prilovi in njihova posebna sestava se pregledujejo letno v okviru skupnega odbora.

(g) Če prilov trske, rdečega okuna in grenlandske morske plošče presega največjo količino iz točke (e), se presežek odšteje od dovoljene količine za ciljne vrste, navedene na dovoljenju za ribolov, z uporabo množilnega faktorja 3.

(h) Ves prilov trske, rdečega okuna in grenlandske morske plošče, ulovljen z ribiškimi plovili Unije pri usmerjenem ribolovu severne kozice, trske ali grenlandske morske plošče, se všteje v rezervo prilova, določeno v členu 3(1).

Člen 4

Finančni prispevek – načini plačevanja

1. Finančni prispevek Unije iz člena 7 Sporazuma znaša 16 099 978 EUR na leto za obdobje iz člena 1 tega protokola.

2. Ta finančni prispevek vključuje:

(a) letni znesek za dostop do grenlandskega ribolovnega območja v višini 13 168 978 EUR v skladu s členom 3(2) in (3) ter členom 8;

(b) posebni znesek v višini 2 931 000 EUR na leto za podporo in izvajanje sektorske ribiške politike Grenlandije.

3. Določi se finančna rezerva v višini 1 700 000 EUR za nadomestilo za dodatne ribolovne možnosti, ki jih je določil skupni odbor v skladu s členom 3(2) in (3), ter morebitne nove ribolovne možnosti, določene v skladu s členom 8. Za te dodatne in nove ribolovne možnosti Unija plača znesek v višini 17,5 % referenčne cene iz poglavja II Priloge.

4. Skupni znesek finančnega prispevka, ki ga izplača Unija, ne presega dvakratnega zneska, navedenega v točki (a) člena 4(2).

5. Unija izplača znesek iz točke (a) odstavka 2 najpozneje do 30. junija v prvem letu in najpozneje do 1. marca v naslednjih letih ter vse dodatne zneske iz finančne rezerve do istih datumov ali pozneje v najkrajšem možnem času. Unija izplača posebni znesek, določen v točki (b) odstavka 2, najpozneje 30. junija v prvem letu in najpozneje 1. junija v naslednjih letih.

6. Uporaba finančnega prispevka iz točke (a) odstavka 2 je v polni pristojnosti grenlandskih organov.

7. Finančni prispevek se plača na račun državne zakladnice, odprt pri finančni instituciji, ki jo določijo grenlandski organi.

Člen 5

Spodbujanje odgovornega ribištva – sektorska podpora

1. Finančni prispevek, namenjen sektorski podpori, kakor je določeno v točki (b) člena 4(2), je ločen od plačil za stroške dostopa. Določen in pogojen je z doseganjem ciljev grenlandske sektorske ribiške politike, ki jih opredeli skupni odbor, in glede na letno in večletno načrtovanje programa za njihovo uresničitev.

2. Skupni odbor se takoj, ko se ta protokol začne uporabljati, in najpozneje tri mesece po začetku njegove uporabe, dogovori o večletnem sektorskem programu in podrobnih pravilih za izvajanje, ki zajemajo zlasti:

(a) letne in večletne smernice za uporabo dela finančnega prispevka iz točke (b) člena 4(2) za pobude, ki se bodo izvajale vsako leto;

(b) letne in večletne cilje, ki jih je treba doseči, da bi sčasoma zagotovili neprekinjeno izvajanje odgovornega in trajnostnega ribolova, ob upoštevanju prednostnih nalog, ki jih Grenlandija izrazi v okviru svoje nacionalne ribiške politike ter vseh drugih politik, ki so povezane ali imajo vpliv na nadaljevanje odgovornega in trajnostnega ribolova;

(c) merila in postopke za letno oceno rezultatov.

3. Vse predlagane spremembe večletnega sektorskega programa mora odobriti skupni odbor.

4. Finančni prispevek za sektorsko podporo se plača na podlagi podrobne analize rezultatov izvajanja sektorske podpore in potreb, opredeljenih v času načrtovanja programa. Unija lahko delno ali v celoti začasno prekine plačilo tega posebnega finančnega prispevka:

(a) če skupni odbor pri oceni ugotovi, da doseženi rezultati niso v skladu z načrtovanjem programa;

(b) če se ta finančni prispevek ne uporablja v skladu z odobrenim načrtovanjem.

Unija mora v primeru začasne prekinitve plačila poslati pisno uradno obvestilo o svoji nameri vsaj tri mesece pred datumom, ko naj bi začasna prekinitev začela veljati.

Plačilo finančnega prispevka se začne ponovno izvajati po posvetu in ob soglasju pogodbenic in/ali če to upravičujejo rezultati finančnega izvajanja iz odstavka 5.

5. Skupni odbor je odgovoren za spremljanje izvajanja večletnega programa sektorske podpore. Po potrebi obe pogodbenici nadaljujeta spremljanje prek skupnega odbora po poteku Protokola do dokončne izrabe posebnega finančnega nadomestila za sektorsko podporo iz točke (b) člena 4(2).

Člen 6

Sodelovanje na področju znanosti

Pogodbenici se obvezujeta, da bosta spodbujali sodelovanje na področju odgovornega ribolova na ribolovnem območju Grenlandije, tudi na regionalni ravni, zlasti v okviru Komisije za ribištvo severovzhodnega Atlantika (NEAFC) in Organizacije za ribištvo severozahodnega Atlantika (NAFO) ter katerih koli drugih zadevnih podregionalnih ali mednarodnih organov. Skupni odbor lahko sprejme ukrepe za zagotovitev trajnostnega izkoriščanja ribolovnih virov na ribolovnem območju Grenlandije v skladu z ustreznimi ukrepi za ohranjanje in upravljanje.

Člen 7

Poskusni ribolov

1. Pogodbenici bosta sodelovali tudi v okviru člena 5 pri izvajanju trajnostnega poskusnega ribolova za vrste in staleže, ki niso vključeni v člen 3(1), s postopkom, opredeljenim v poglavju VI Priloge, in brez posledic za finančni prispevek Unije iz točke (a) člena 4(2).

2. Kadar pogodbenici ugotovita, da je poskusni ribolov v skladu z odstavkom 1 dosegel pozitivne rezultate, in kadar skupni odbor določi nove ribolovne možnosti v skladu z določbami člena 2(2), člena 2(5) in člena 8, grenlandski organi dodelijo Uniji vsaj 50 % vseh razpoložljivih ribolovnih možnosti za nove vrste do poteka veljavnosti Protokola.

Člen 8

Nove ribolovne možnosti

1. Nove ribolovne možnosti so ribolovne možnosti za vrste in staleže, ki bodo vključeni v člen 3(1), ob upoštevanju sorazmernega povečanja dela finančnega prispevka iz točke (a) člena 4(2).

2. Če ena ali druga pogodbenica izrazi zanimanje za vključitev nove ribolovne možnosti v člen 3(1), to obravnava skupni odbor na podlagi grenlandskih zakonov in drugih predpisov, najboljših razpoložljivih znanstvenih mnenj in previdnostnega pristopa. Za nove ribolovne možnosti bo nato veljal postopek iz člena 3(2) in (3). Skupni odbor določi tudi referenčno ceno za nove vrste in pristojbine za dovoljenja, ki veljajo do poteka veljavnosti tega protokola.

Člen 9

Začasna prekinitev izvajanja Protokola in revizija finančnega prispevka

1. Ena ali druga pogodbenica lahko enostransko prekine izvajanje tega protokola, vključno s plačilom finančnega prispevka, ali opravi revizijo v zvezi s finančnim prispevkom, če:

(a) neobičajne okoliščine preprečujejo ribolovne dejavnosti na ribolovnem območju Grenlandije ali

(b) so sprejete pomembne spremembe političnih smernic, na podlagi katerih je bil sklenjen ta protokol, ena ali druga pogodbenica zahteva revizijo njegovih določb, ki se po potrebi spremenijo; ali

(c) pride do spora med pogodbenicama glede razlage tega protokola ali njegovega izvajanja ali

(d) ena ali druga pogodbenica ne spoštuje določb tega protokola, zlasti člena 2(6) v zvezi s temeljnimi pravicami. Ta pododstavek se ne uporablja, če pride do kršitve na katerem koli področju odgovornosti ali pristojnosti, na katerem vlada Grenlandije zaradi položaja Grenlandije kot samoupravnega dela Kraljevine Danske ni formalno odgovorna ali pristojna.

2. V skladu s členom 5(4) lahko Unija začasno prekine plačilo finančnega prispevka za sektorsko podporo iz točke (b) člena 4(2).

3. Zadevna pogodbenica mora v primeru začasne prekinitve izvajanja tega protokola, vključno s plačilom finančnega prispevka, poslati pisno uradno obvestilo o svoji nameri vsaj tri mesece pred datumom, ko naj bi takšna prekinitev začela veljati.

4. Izvajanje tega protokola, vključno s plačilom finančnega prispevka, se ponovno začne, ko se stanje odpravi po sprejetju ukrepov za odpravo zgoraj navedenih okoliščin ter po posvetovanju in dogovoru med pogodbenicama. Znesek finančnega prispevka se zniža sorazmerno in po načelu časovne porazdelitve glede na dolžino obdobja, v katerem je bila uporaba Protokola začasno prekinjena.

Člen 10

Začasni odvzem in vrnitev dovoljenja za ribolov

Grenlandija lahko začasno odvzame dovoljenja za ribolov iz Priloge, kadar:

(a) zadevno plovilo resno krši zakone in druge predpise Grenlandije ali

(b) lastnik plovila ne upošteva naloga sodišča, izdanega v zvezi s kršitvijo določenega plovila. Potem ko se sodni nalog upošteva, dovoljenje plovila za ribolov ponovno začne veljati do njegovega izteka.

Člen 11

Odpoved protokola

Po odpovedi v skladu s pogoji iz člena 12(2) in (3) Sporazuma se plačilo finančnega prispevka iz člena 4(2) tega protokola za leto, v katerem začne odpoved veljati, zmanjša sorazmerno in po načelu časovne porazdelitve.

Člen 12

Nacionalni zakoni in drugi predpisi

1. Dejavnosti ribiških plovil Unije na ribolovnem območju Grenlandije urejajo veljavni zakoni in drugi predpisi Grenlandije ter Kraljevine Danske, razen če Sporazum, ta protokol ter njegova priloga ne določajo drugače.

2. Grenlandija Unijo obvesti o kakršnih koli spremembah ali novi zakonodaji, povezanih z ribiško politiko, najpozneje tri mesece pred začetkom veljavnosti takih sprememb ali nove zakonodaje.

Člen 13

Zaupnost

1. Grenlandija in Unija se obvezujeta, da bosta zagotovili, da se vsi osebni podatki v zvezi z ribiškimi plovili Unije in njihovimi ribolovnimi dejavnostmi, pridobljeni v okviru tega protokola in njegove priloge, vedno obravnavajo v skladu z zadevnima načeloma zaupnosti in varstva podatkov.

2. Pogodbenici zagotovita, da se objavijo samo zbirni podatki o ribolovnih dejavnostih ladjevja Unije na ribolovnem območju Grenlandije. Podatki, ki se lahko drugače štejejo za zaupne, se uporabljajo izključno za izvajanje Protokola in za namene znanosti, upravljanja ribištva, spremljanja, nadzora in opazovanja.

Člen 14

Začasna uporaba

Ta protokol se začasno uporablja od 1. januarja 2016.

Člen 15

Začetek veljavnosti

Ta protokol in njegova priloga začneta veljati na datum, ko se pogodbenici medsebojno uradno obvestita o zaključku potrebnih postopkov.

(1) Glede na rezultate, ki jih bo ocenil svetovalni odbor ICES o potekajočih genetskih preiskavah, poskusih označevanja in raziskavah na morju, neodvisnih od ribolovnih dejavnosti, izvedenih o različnih podskupinah staleža trske (Gadus morhua) v grenlandskih vodah in zlasti o brstitvah ob obali zahodne Grenlandije, na odprtem morju zahodne Grenlandije in na odprtem morju vzhodne Grenlandije, ter ob upoštevanju najnovejših mnenj in priporočil glede upravljanja, ki jih bo ICES izdal enkrat letno, bo skupni odbor pregledal ali ustrezno prilagodil okvirne ribolovne možnosti za trsko v skladu z določbami člena 3(2) in 3(3).

(2) Lovi se s pelagičnimi vlečnimi mrežami.

(3) Lovi se z vlečnimi mrežami.

(4) Lovi se lahko z največ šestimi plovili hkrati. Ta omejitev ribolovnega napora se lahko revidira glede na večletni načrt upravljanja, o katerem se dogovorijo obalne države.

(5) Če je takšen ulov možen, lahko Unija nalovi 7,7 % celotnega dovoljenega ulova kapelana v sezoni, ki traja od 20. junija do 30. aprila naslednjega leta, v skladu z določbami člena 3(2) in 3(3).

(6) Okroglonosi repak in čebulastooki repak se ne lovita, ulov je samo prilov pri ciljnih vrstah in se o njem poroča ločeno.

(7) Okroglonosi repak in čebulastooki repak se ne lovita, ulov je samo prilov pri ciljnih vrstah in se o njem poroča ločeno.